Document ID: 32000R1746

Κανονισμός (ΕΚ) αριθ. 1746/2000 του Συμβουλίου
της 3ης Αυγούστου 2000
σχετικά με την αναστολή, για συμπληρωματικό περιορισμένο χρονικό διάστημα, του κανονισμού (ΕΚ) αριθ. 2151/1999 σχετικά με την απαγόρευση πτήσεων μεταξύ των εδαφών της Κοινότητας και της Ομοσπονδιακής Δημοκρατίας της Γιουγκοσλαβίας, εκτός από τη Δημοκρατία του Μαυροβουνίου και την Επαρχία του Κοσσυφοπεδίου, και για την τροποποίηση του κανονισμού (ΕΚ) αριθ. 607/2000
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 60 και 301,
την κοινή θέση 2000/454/ΚΕΠΠΑ, της 20ής Ιουλίου 2000, για την χρονικώς περιορισμένη αναστολή του άρθρου 4 της κοινής θέσης 1999/318/ΚΕΠΠΑ σχετικά με τη λήψη πρόσθετων περιοριστικών μέτρων κατά της Ομοσπονδιακής Δημοκρατίας της Γιουγκοσλαβίας(1),
την πρόταση της Επιτροπής,
Εκτιμώντας τα ακόλουθα:
(1) Το Συμβούλιο αποφάσισε ότι η απαγόρευση πτήσεων μεταξύ της Ομοσπονδιακής Δημοκρατίας της Γιουγκοσλαβίας και της Ευρωπαϊκής Κοινότητας πρέπει να ανασταλεί για συμπληρωματικό περιορισμένο χρονικό διάστημα και παράλληλα να διατηρηθεί το συνολικό πλαίσιο πολιτικής για την άσκηση της μεγαλύτερης δυνατόν πίεσης στον Πρόεδρο Μιλόσεβιτς και το καθεστώς του.
(2) Η απαγόρευση των πτήσεων, που ορίζεται στον κανονισμό (ΕΚ) αριθ. 2151/1999(2), ανεστάλη, υπό συγκεκριμένους όρους, μέχρι τις 28 Αυγούστου 2000, με τον κανονισμό (ΕΚ) αριθ. 607/2000(3).
(3) Η παρακολούθηση της εφαρμογής του κανονισμού (ΕΚ) αριθ. 607/2000 έδειξε ότι θα πρέπει να προβλεφθεί η θέσπιση μέτρων για την προστασία των συμφερόντων των κοινοτικών αερομεταφορέων.
(4) Κατά συνέπεια, κρίνεται σκόπιμο να παραταθεί η διάρκεια ισχύος του κανονισμού (ΕΚ) αριθ. 607/2000 μέχρι το τέλος του Μαρτίου 2001,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 607/2000 τροποποιείται ως εξής:
1. Στο άρθρο 4 προστίθεται η ακόλουθη παράγραφος:
"3. Σε περίπτωση οποιασδήποτε άμεσης ή έμμεσης ενέργειας εκ μέρους της Ομοσπονδιακής Δημοκρατίας της Γιουγκοσλαβίας, η οποία επηρεάζει δυσμενώς τις συνήθεις εμπορικές, λειτουργικές και επιχειρηματικές δραστηριότητες κοινοτικών αερομεταφορέων που λειτουργούν στο πλαίσιο του παρόντος κανονισμού, το Συμβούλιο, βάσει πρότασης της Επιτροπής, λαμβάνει αναλογικά και αποτελεσματικά μέτρα για την προστασία των συμφερόντων αυτών των αερομεταφορέων."
2. Το άρθρο 5 αντικαθίσταται από το ακόλουθο κείμενο:
"Άρθρο 5
Ο παρών κανονισμός εφαρμόζεται μέχρι τις 31 Μαρτίου 2001:
- εντός του εδάφους της Κοινότητας, συμπεριλαμβανομένου και του εναέριου χώρου της,
- επί όλων των αεροσκαφών ή σκαφών που εμπίπτουν στη δικαιοδοσία ενός κράτους μέλους,
- επί όλων των προσώπων που έχουν την ιθαγένεια ενός κρατους μέλους όπου και αν βρίσκονται,
- επί όλων των φορέων που έχουν καταχωρισθεί ή συσταθεί βάσει της νομοθεσίας ενός κράτους μέλους."
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Αυγούστου 2000.

Labels: 8
18
5
11